Dos detinguts per atracament en un banc a Tarragona
Un detingut va agredir un dels treballadors | Els Mossos van detenir-ne un al gener i aquest passat dijous un altre
dilluns, 4 de març 2019 - 19:42h | Actualitzat a 04/03/2019 19:45h
Els Mossos d'Esquadra han detingut un dels membres d'un grup criminal que va atracar una entitat bancària el mes de novembre a Mont-roig del Camp, a Tarragona. Després d'aconseguir detenir-ne un el passat mes de gener i aquest dijous, 28 de febrer, la policia catalana va detenir una altra persona com a presumpte autor dels delictes de robatori amb violència, pertinença a grup criminal i robatori i ús de vehicle.
L'atracament va ser el novembre de 2018
L'atracament a l'entitat bancària de Mont-roig del Camp va ser el passat 9 de novembre de 2018. En aquest robatori, quatre individus van entrar en banc amb la cara tapada i, a simple vista, sense armes. Els atracadors van intimidar els treballadors i clients que hi havia en aquell moment i van demanar a crits els diners.
Un dels lladres es va dirigir a un dels treballadors de la sucursal bancària i li va propinar un parell de cops de puny, per tal que aquest li entregués els diners. Els atracadors, només van aconseguir endur-se 145 euros i, seguidament, van fugir del lloc dels fets en un vehicle.
També et pot interessar: Els Mossos busquen dos motoristes per atracar La Sirena i farmàcies de Barcelona
Arran dels fets, es va començar una investigació policial, la qual va permetre localitzar el vehicle utilitzat pels lladres. Es tractava d'un turisme que el grup havia sostret feia dos dies a Tarragona. En aquest sentit, els mossos el van poder relacionar amb un altre vehicle i amb un dels presumptes autors del robatori.
Gràcies a aquesta identificació, els agents van identificar tres dels quatre presumptes autors. El 16 de gener es va detenir a Cambrils el membre del grup que va agredir el treballador del banc. D'altra banda, aquest passat 28 de febrer, es va dur a terme una nova detenció. La investigació segueix en marxa i, per ara, hi ha detinguts dos homes de 37 i 56 anys, de nacionalitats espanyola i italiana i veïns de Cambrils, com a presumptes autors dels delictes de robatori amb violència, pertinença a grup criminal i robatori i ús de vehicle.
Un grup criminal va atracar una entitat bancària a Mont-roig del Camp | Mossos d'Esquadra
Dos detinguts i un tercer denunciat
El segon detingut és l'home de nacionalitat italiana, el qual hauria participat activament en l'atracament. Tanmateix, també es va poder localitzar un tercer integrant del grup que, un cop feta la seva declaració, va quedar denunciat per la seva presumpta participació en el robatori amb violència. A més, pel que fa al segon detingut, va passar a disposició judicial a Reus aquest passat divendres i el jutge va decretar la seva llibertat amb càrrecs.
Connexions amb el tràfic de drogues
Els Mossos d'Esquadra van realitzar una entrada i un escorcoll al domicili del primer detingut a Cambrils. Els investigadors van localitzar 400 plantes de marihuana. També van comprovar que l'home havia punxat la llum del pis que estava ocupant. Els agents, per aquest motiu, van obrir diligències per un delicte de tràfic de drogues i un delicte de defraudació del fluid elèctric. El jutge va decretar el seu ingrés a presó.
atracament Banc Tarragona